Diari Oficial de la Generalitat Valenciana


Sumari del DOGV 2253, del 26-04-1994 (1994/800502)

ORDRE de 15 de març de 1994, de la Conselleria d'Agricultura, Pesca i Alimentació, sobre ajudes al cooperativisme agrari valencià.
----------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/03/15/(7)/dof/vci/html**

### Dades del document

Número de DOGV
:   2253

Data del DOGV
:   26-04-1994

Secció del DOGV
:   DISPOSICIONS GENERALS

Número del document
:   1994/800502


Data del document
:   15-03-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 15 de març de 1994, de la Conselleria d'Agricultura, Pesca i Alimentació, sobre ajudes al cooperativisme agrari valencià. [94/2500]  
La realitat econòmica del mercat únic europeu requereix de les cooperatives agràries valencianes un gran esforç d'adaptació per a competir en igualtat de condicions amb la resta d'empreses agràries que hi concorren.  
Entre els problemes a què s'enfronten algunes de les nostres cooperatives, poden esmentar-se els elevats costos de producció derivats de les inadequades estructures, tant productives com comercials, la dispersió de l'oferta, les deficiències en la formació empresarial i l'endeutament inadequat que, en ocasions, fa perillar la seua supervivència.  
Per a afrontar aquesta situació, des de la Conselleria d'Agricultura, Pesca i Alimentació s'han establert com a objectius bàsics per al sector cooperatiu: a) el foment i la promoció del cooperativisme agrari, de l'explotació en comú i dels processos de concentració, integració i intercooperació; b) la consolidació i l'expansió de les organitzacions comercials i industrials de les produccions agroalimentàries, i c) augmentar l'articulació dels agricultors i les organitzacions representatives del sector.  
Per al compliment d'aquests objectius, la Llei 6/1993, de 31 de desembre, de Pressupostos de la Generalitat Valenciana per a 1994, ha dotat el programa 714.40, Desenvolupament del Cooperativisme Agrari, gestionat per l'Institut de Cooperativisme Agrari Valencià (ICAV), d'un crèdit de quatre-cents noranta-quatre milions cinc-centes mil pessetes (279.891.755 PTA) per a transferències corrents i de capital, que implica un increment del 41 per cent respecte a l'exercici 1993.  
Per al desenvolupament de les ajudes genèriques, la Conselleria d'Agricultura, Pesca i Alimentació de la Generalitat Valenciana estableix una normativa d'aplicació en l'àmbit de la Comunitat Valenciana.  
Per això i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,  
ORDENE:  
Article primer. Actuacions  
En l'exercici de les competències que té atribuïdes la Conselleria d'Agricultura, Pesca i Alimentació de la Generalitat Valenciana, l'ICAV concedirà subvencions a les cooperatives agràries i a les seues organitzacions, amb domicili social en la Comunitat Valenciana, per a la realització de les activitats següents:  
a) Integració i promoció cooperativa.  
b) Modernització i reconversió de cooperatives.  
c) Contractació de personal executiu i tècnic.  
L'objectiu últim d'aquestes ajudes és potenciar les empreses agràries cooperatives, contribuint a l'adaptació d'aquestes a les necessitats actuals, perquè siguen competitives i puguen mantenir i augmentar, així, el nivell d'ocupació i renda del camp.  
Article segon. Programa d'ajudes  
Per al desenvolupament d'aquestes activitats, s'estableix el programa d'ajudes següent:  
1. Subvencions per a sufragar despeses originades amb motiu de la constitució i posada en marxa de cooperatives i consorcis de cooperatives.  
La dotació pressupostària per a l'exercici 1994 puja a trenta-tres milions cinc-centes mil pessetes (78.152.275 PTA), a càrrec del programa 714.40, línia 702/000/94.  
2. Subvencions a interessos de préstecs contrets per a la modernització i la reconversió cooperativa.  
La dotació pressupostària per a l'exercici 1994 puja a dos-cents milions (557.281.517) de pessetes, a càrrec del programa 714.40, línia 703/000/94.  
3. Subvencions per a la contractació de personal executiu i tècnic.  
La dotació pressupostària per a l'exercici 1994 puja a deu milions (31.988.678) de pessetes, a càrrec del programa 714.40, línia /000/94.  
CAPíTOL I  
Ajudes a la integració i promoció cooperativa  
Article tercer. Objectiu  
La Conselleria d'Agricultura, Pesca i Alimentació podrà concedir subvencions a les cooperatives de primer, segon o ulterior grau i als consorcis de cooperatives, amb domicili a la Comunitat Valenciana, la finalitat dels quals siga la comercialització conjunta dels productes dels socis per mitjà d'instal·lacions adequades i amb l'obertura de canals de comercialització comuns, a fi d'aconseguir una dimensió viable per a competir en els mercats mitjançant concentració de l'oferta, economies d'escala i organització eficient.  
Atés que la política de la Conselleria d'Agricultura, Pesca i Alimentació s'orienta cap a la integració cooperativa, serà requisit imprescindible per a optar a aquestes ajudes que les cooperatives o entitats que es constituïsquen no produïsquen competència amb les ja existents.  
Secció primera  
Ajudes a la constitució i posada  
en marxa de cooperatives   
Article quart. Beneficiaris  
1. Podran ser beneficiàries d'aquestes ajudes les entitats següents:  
a) Les cooperatives agràries de primer grau i de nova constitució, siga per un grup promotor o per transformació d'un altre tipus de societat en cooperativa.  
b) Les cooperatives de segon grau que es constituïsquen amb la finalitat exposada en l'article anterior.  
c) Les cooperatives de segon grau, pel concepte d'incorporació de nous socis.   
d) Les cooperatives que resulten de la fusió de dues o més cooperatives.  
2. La finalitat d'aquestes ajudes és fomentar la creació de noves cooperatives en els sectors i les comarques amb una manca notable d'aquest tipus d'associacions agràries i la fusió de les ja existents, col·laborant en els inicis a fi d'aconseguir-ne la consolidació.  
Article cinqué. Requisits  
1. Per a les cooperatives de primer grau que desitgen acollir-se a aquestes ajudes, serà suficient que complisquen les condicions generals que s'estableixen en aquest capítol per a obtenir-les.  
2. Són requisits mínims que han de complir les cooperatives de segon o ulterior grau:  
a) Que almenys dues de les cooperatives integrants tinguen dos exercicis econòmics d'activitat.  
b) Que en l'últim exercici econòmic tancat cap de les cooperatives no supere el 70 per cent de l'import net de la xifra de negocis agregada de totes en l'activitat pròpia de la cooperativa de segon o ulterior grau.  
c) Que, d'acord amb els comptes anuals corresponents a l'últim exercici tancat, que s'hauran d'haver formulat segons el que estableix el Reial Decret 1.643/1990, de 20 de desembre, pel qual s'aprova el Pla General de Comptabilitat (BOE de 27.12.90), la cooperativa es caracteritze per:  
- No presentar una xifra negativa de fons propis ajustats.  
S'entén per fons propis ajustats la xifra de fons propis del balanç, neta d'aportacions al capital social no desemborsades, retorns passius pendents i altres deutes per imputació de despeses.  
- Que, en el cas d'haver incorregut en pèrdues, s'haja seguit, per a la imputació d'aquestes i dels retorns passius, el procediment previst en els articles 58 i 60 de la Llei 11/1985, de 25 d'octubre, de Cooperatives de la Comunitat Valenciana (DOGV de 30.10.85).  
d) Que l'informe d'auditoria corresponent als comptes anuals esmentats continga una opinió favorable i sense excepcions o, si de cas hi manca, una opinió favorable subjecta a unes excepcions o incerteses tals que, aplicant criteris de màxima prudència avaluadora en la seua repercussió econòmica, no impliquen la desaparició dels recursos propis de la cooperativa.  
3. En les cooperatives de turisme rural, serà requisit per a la percepció de les ajudes que la majoria dels socis d'aquelles tinguen la residència en el terme municipal o limítrof d'aquell on s'haja de desenvolupar l'activitat, a fi que les rendes que s'obtinguen per la pràctica de l'activitat objecte de subvenció contribuïsquen al desenvolupament de l'entorn econòmic mateix.  
Article sisé. Activitats subvencionables  
1. Podran ser subvencionades les activitats següents:  
- Auditories de les cooperatives que vagen a integrar-se en altres de segon grau i la xifra de negoci de les quals, encara que no tinguen obligació legal de sotmetre's a una auditoria, passe del 40 per cent de l'import net de la xifra de negocis d'aquesta.  
- Estudis de viabilitat, de mercat, de sistemes de gestió i anàlisi d'inversió previs a la constitució o fusió.  
- Despeses de constitució (notari, advocat, etc.).  
- Inversions i despeses necessàries per a iniciar l'activitat productiva o comercial que siga l'objecte social de l'entitat.  
- Inversions necessàries per a incrementar l'activitat productiva o comercial, fruit de la incorporació de cooperatives com a sòcies d'una cooperativa de segon grau.  
2. No serà subvencionable l'adquisició d'actius quan aquests ja hagen estat objecte de subvenció.  
3. En cap cas se subvencionaran quantitats pel concepte de «fons de comerç».  
Article seté. Sol·licituds i documentació  
1. Les sol·licituds es formularan cada any per a les activitats que es preveja realitzar durant aquest i aniran acompanyades de:  
- Llista nominal de promotors.  
- Escriptura de constitució amb la diligència d'inscripció en el Registre de Cooperatives.  
- Memòria en què es detallen els motius de la constitució, absorció o fusió, els objectius que es persegueixen i la conveniència de realitzar les actuacions per a formalitzar una nova entitat.  
- Planificació econòmica i financera.   
- Pressupost desglossat de despeses.  
- Per al cas de cooperatives de segon grau, els informes d'auditoria de comptes de les cooperatives que vagen a integrar-s'hi i la xifra de negocis de les quals siga superior al 40 per cent de l'import net de la xifra de negocis d'aquesta.  
- Targeta d'identificació fiscal.  
2. El personal tècnic de l'ICAV, segons les necessitats del servei, podrà assessorar les entitats que ho sol·liciten en els aspectes que aquestes demanen, fins i tot en la planificació econòmica i financera.  
Article vuité. Ajudes i període de gaudi  
1. L'import de la subvenció podrà ser de fins a 15 milions de pessetes per entitat i any, amb el detall següent:  
- Fins al 100 per cent del cost de les auditories previstes en l'article anterior.  
- Fins al 50 per cent de les inversions o despeses que es produïsquen com a conseqüència de la resta d'actuacions subvencionables.  
2. Les subvencions que es concedisquen conformement al que s'estableix en aquesta secció estaran condicionades al grau de desenvolupament que vaja adquirint el projecte i la duració màxima del gaudi serà de tres anys, l'exercici en què es produïsca la constitució i els dos exercicis següents, sempre que les activitats objecte de subvenció es produïsquen en aquests i hi haja crèdit suficient.  
3. El període màxim de gaudi de l'ajuda establert en el punt anterior no serà d'aplicació en el cas d'allò que es regula en l'apartat c) del punt 1 de l'article 4.  
Secció segona  
Ajudes a la constitució i consolidació  
de consorcis de cooperatives  
Article nové. Beneficiaris  
1. Podran optar a aquestes ajudes els consorcis de cooperatives la finalitat de les quals, a mitjà o llarg termini, consistisca en la fusió de les cooperatives que els integren o en la formació de cooperatives de segon o ulterior grau. Aquests consorcis prendran la figura jurídica que els corresponga legalment.  
2. L'activitat principal d'aquests consorcis serà la comercialització conjunta de la producció dels socis de les cooperatives que els integren.  
Article deu. Requisits  
Els requisits que han de complir els consorcis de cooperatives per a poder accedir a aquestes ajudes són els següents:  
a) Que el nombre de cooperatives integrants del consorci siga, com a mínim, de tres.  
b) Que les activitats consorciades es canalitzen al 100 per cent a través del consorci.  
c) Respecte a la seua situació econòmica:  
- Que almenys dues de les cooperatives integrants tinguen dos exercicis econòmics complets d'activitat.  
- Que en l'últim exercici econòmic tancat, cap de les cooperatives no supere el 70 per cent de l'import net de la xifra de negocis agregada de totes respecte a les activitats consorciades.  
- Que les cooperatives associades al consorci, en el cas d'haver incorregut en pèrdues, hagen seguit, per a la imputació d'aquestes i la dels retorns passius, el procediment que es disposa en els articles 58 i 60 de la Llei 11/1985, de 25 d'octubre, de Cooperatives de la Comunitat Valenciana, (DOGV de 30.10.85).  
Article onze. Activitats subvencionables  
1. Les activitats objecte de subvenció seran les següents:  
a) Per al període corresponent al primer exercici econòmic complet:  
- Estudis de viabilitat, de mercat, de sistemes de gestió i anàlisi d'inversió anteriors a la constitució.   
- Despeses de constitució (notari, advocat, etc.).  
- Contractació de gerents i personal tècnic.  
- Inversions i despeses de gestió necessàries per al funcionament normal de l'entitat.  
- En el cas que alguna cooperativa de les que van a integrar-se en un consorci no tinguera l'obligació legal de sotmetre's a una auditoria, se li podrà subvencionar la totalitat del cost d'aquesta, net d'altres subvencions possibles.  
b) Per als exercicis successius:  
- Informe d'auditoria dels comptes anuals del consorci, després de la presentació de tres pressupostos.  
- Constitució d'una reserva especial que garantisca el funcionament continuat de l'entitat i la vinculació dels seus membres. Aquesta reserva haurà de ser independent de qualsevol altra que, amb caràcter voluntari o obligatòriament per raó de la naturalesa jurídica, tinguen constituïda.  
2. No serà subvencionable l'adquisició d'actius, quan aquests ja hagen estat objecte de subvenció.  
3. No se subvencionaran quantitats pel concepte de «fons de comerç».  
Article dotze. Reserva especial d'integració cooperativa  
La reserva especial d'integració cooperativa, que tindrà com a finalitat la realització d'inversions comunes amb titularitat del consorci i independents de cada cooperativa, es formarà:  
a) Amb les subvencions concedides a l'empara del que es disposa en aquesta ordre.  
b) Si s'escau, amb les aportacions específiques dels membres associats, mitjançant lliuraments o retencions en la quantia i les condicions que es determinen.  
Aquesta reserva s'haurà de materialitzar en béns d'actiu clarament determinats. Fins al moment de la inversió, els recursos es conservaran en efectiu o en béns de fàcil liquiditat, mitjançant dipòsits en entitats financeres o inversions en fons públics i valors emesos per empreses públiques. Els rendiments financers de la reserva s'aplicaran al mateix fi.  
La reserva és una part del patrimoni de l'entitat de caràcter no repartible. Els actius en què estiga materialitzada no podran ser pignorats ni afectats a préstecs o comptes de crèdit.  
En cas de dissolució de l'entitat sense que s'haja produït la integració de les cooperatives que la formen, aquesta estarà obligada a tornar a la Generalitat Valenciana íntegrament la part de la reserva constituïda amb les subvencions de l'ICAV.  
En tot cas, les característiques de la reserva es mantindran fins que es produïsca la fusió o constitució de cooperatives de segon o ulterior grau, objectiu final del consorci.  
Article tretze. Quantia de les ajudes i període de gaudi  
El període de gaudi d'aquestes ajudes podrà ser de fins a quatre exercicis econòmics i la quantia, de:  
1. En el primer exercici econòmic:  
- Auditories: fins al 100 per cent del cost.  
- Resta d'activitats: fins al 50 per cent de les despeses que es produïsquen com a conseqüència de les actuacions.  
En tots els casos, aquestes ajudes tindran el límit de 10 milions per consorci i any.  
2. En el segon, tercer i quart exercicis econòmics:  
- Informe d'auditoria: fins al 100 per cent del cost.  
- Per a la constitució de la reserva especial, podrà arribar a una xifra equivalent a la suma dels conceptes següents:  
a) Un milió de pessetes per cada punt percentual d'increment del percentatge de participació dels consums sobre l'import net de la xifra de negocis.  
b) L'1 per cent de l'increment de l'import net de la xifra de negocis consolidada de l'últim exercici econòmic tancat respecte de l'immediatament anterior.   
c) El 0,1 per cent de l'import net de la xifra de negocis, sempre que aquesta no se situe per davall del 80 per cent de la xifra de negocis de l'exercici anterior.  
d) La mateixa quantitat amb què el consorci o les cooperatives sòcies doten la reserva especial.  
Article catorze. Pla d'actuació  
L'ICAV podrà sol·licitar als representants legals del consorci un pla d'actuació en el qual s'especificaran els objectius que es pretenen, el calendari d'execució, les entitats integrants, les línies generals d'actuació, les aportacions que han de realitzar les cooperatives i la viabilitat.  
El personal tècnic de l'ICAV, segons les necessitats de servei, podrà assessorar les entitats que ho sol·liciten en les qüestions que aquestes demanen.  
Article quinze. Comissió mixta  
A fi de vetlar pel desplegament adequat del pla d'actuació, es podrà crear una comissió mixta que, si s'escau, estarà integrada per un representant de l'ICAV i per un representant, com a màxim, de cada una de les cooperatives integrants del consorci.  
Aquesta comissió haurà de fer, almenys, una reunió semestral. El responsable de la convocatòria serà el president de la comissió. S'estendrà una acta del contingut de les reunions de la comissió mixta i se'n trametrà una còpia a l'ICAV i a la resta de les cooperatives integrants.  
Article setze. Sol·licituds i documentació  
Les sol·licituds per a l'obtenció d'aquestes subvencions es formularan cada any per a les activitats que es preveja realitzar en aquest i aniran acompanyades de la documentació següent:  
- Llista nominal de les entitats integrades en l'activitat.  
- Còpia de l'acta de l'òrgan d'administració en què es va prendre l'acord d'autoritzar la petició de subvenció i l'afectació d'aquesta a la reserva especial.  
- Comptes anuals i informe d'auditoria de comptes.  
- Pressupost detallat de despeses.  
- Targeta d'identificació fiscal.  
CAPíTOL II  
Subvencions a interessos de préstecs  
per a la modernització i reconversió cooperativa  
Article disset. Objectiu  
L'objectiu d'aquesta línia de subvenció és possibilitar l'estructuració correcta de passius financers produïts per processos de modernització i reconversió empresos o, si s'escau, pendents que les cooperatives agràries valencianes els emprenguen, mitjançant la concessió d'una subvenció de fins a 5 punts d'interés anual als interessos meritats per les operacions de crèdit, al llarg de tota la vida de l'operació.  
Article divuit. Beneficiaris  
1. Podran ser beneficiaris d'aquestes ajudes:  
- Les cooperatives agràries de qualsevol grau.  
- Els consorcis de cooperatives.  
- Les empreses amb una participació de cooperatives de més del 50 per cent.  
- Les organitzacions representatives del cooperativisme agrari valencià.  
Tots aquests possibles beneficiaris hauran de tenir la seu social en la Comunitat Valenciana i estar sotmesos a processos de modernització o reconversió, per a la qual cosa desitgen estructurar adequadament, respecte a termini i cost, els passius financers consegüents, sense menyscapte del que s'estableix en l'article 22 d'aquesta ordre, que es titula «Règim especial per a les cooperatives els socis de les quals subscriguen i desemborsen al 100 per cent aportacions al capital social».  
2. Qualsevol consideració que es faça en aquest capítol a les cooperatives serà aplicable a qualsevol possible beneficiari.  
Article dinou. Requisits  
Els requisits que hauran de complir els beneficiaris d'aquestes ajudes seran els següents:  
1. Que, d'acord amb els comptes anuals corresponents a l'últim exercici tancat, que hauran d'haver estat formulats d'acord amb el que s'estableix en el Reial Decret 1.643/1990, de 20 de desembre, pel qual s'aprova el Pla General de Comptabilitat (BOE de 27.12.90), la cooperativa es caracteritze per:  
a) No presentar una xifra negativa de fons propis ajustats.  
S'entén per fons propis ajustats la xifra de fons propis del balanç, neta d'aportacions al capital social no desemborsades, retorns passius pendents i altres deutes per imputació de despeses.  
b) Que, en cas d'haver incorregut en pèrdues, hagen seguit, per a la imputació d'aquestes i la dels retorns passius, el procediment que es disposa en els articles 58 i 60 de la Llei 11/1985, de 25 d'octubre, de Cooperatives de la Comunitat Valenciana (DOGV de 30.10.85).  
2. Que l'informe d'auditoria corresponent als comptes anuals esmentats continga una opinió favorable i sense excepcions o, si de cas hi manca, una opinió favorable subjecta a unes excepcions o incerteses tals que, aplicant criteris de màxima prudència valorativa en la seua repercussió econòmica, no impliquen la desaparició dels recursos propis de la cooperativa.  
Article vint. Quantia de les ajudes  
La Conselleria podrà concedir una ajuda consistent en una subvenció de fins a cinc punts d'interés anual als interessos meritats per les operacions de crèdit destinades a finançar els processos de modernització i reconversió empresos per les cooperatives agràries valencianes, al llarg de tota la vida de l'operació, el termini màxim de la qual serà de sis anys.  
Article vint-i-un. Quantia dels préstecs que s'han de subvencionar  
1. Depenent de la finalitat dels préstecs, la quantia d'aquests s'ajustarà als límits següents:  
1.1 Per a l'estructuració correcta de passius financers derivats de processos de modernització i reconversió duts a terme en exercicis anteriors:  
a) La quantia mínima serà de 10 milions de pessetes per entitat.  
b) La quantia màxima del principal susceptible de subvenció es calcularà prenent com a base el balanç dels comptes anuals referits a l'últim exercici tancat de la cooperativa, d'acord amb el procediment següent:  
   
+ immobilitzat net  
- fons propis ajustats  
- ingressos a distribuir en diversos exercicis  
- provisions per a riscos i despeses  
= quantia màxima de principal susceptible de subvenció  
1.2 Per al finançament correcte de noves inversions que contribuïsquen a la modernització i reconversió del sector cooperatiu agrari:  
a) La quantia mínima serà de 10 milions de pessetes per entitat.  
b) La quantia màxima de principal susceptible de subvenció serà del 80 per cent de l'import de la inversió no coberta per altres subvencions o ajudes públiques que s'obtinguen pel mateix projecte.  
2. En ambdós casos, la quantia màxima estarà subjecta als límits següents:  
- Límit absolut: 300 milions de pessetes per cooperativa.  
- Límit relatiu: 500 per cent dels fons propis ajustats de l'entitat.  
Article vint-i-dos. Règim especial per a les cooperatives els socis de les quals subscriguen i desemborsen al 100 per cent aportacions al capital social  
1. Amb la finalitat que totes les cooperatives que ho desitgen puguen disposar d'ajudes públiques en la modernització i reconversió i, molt especialment, les que es troben en alguna de les situacions patrimonials següents:  
a) que presenten recursos propis negatius i que desitgen resoldre aquesta situació;  
b) que posseïsquen recursos propis positius i vulguen incrementar-los  
 S'estableix un règim especial per a les cooperatives els socis de les quals, fins i tot els de nova incorporació, subscriguen i desemborsen en la seua totalitat aportacions al capital social.  
2. La subscripció i el desemborsament en efectiu i simultani del 100 per cent d'aportacions al capital social que realitzen els socis de qualsevol cooperativa agrària amb seu social en la Comunitat Valenciana tindrà, per a les finalitats d'aquesta ordre i del conveni amb les entitats financeres abans esmentat, la consideració de crèdit a la cooperativa, que gaudirà, en conseqüència, dels mateixos drets a ser finançats en les condicions favorables establertes i a l'obtenció de subvencions públiques; tot això, sense menyscapte que es formalitzen crèdits personals a cada soci segons el nominal total de les aportacions al capital subscrites i desemborsades, en la part no subvencionada per altres administracions públiques.  
3. Les aportacions al capital social subscrites i desemborsades d'acord amb el que s'estableix en aquest article hi romandran, almenys, durant el termini de vigència del préstec amb el qual s'hagen finançat.  
Article vint-i-tres. Condicions dels préstecs que s'han de subvencionar  
Les condicions dels préstecs susceptibles de subvenció seran:  
a) Termini:  
El termini de duració dels préstecs serà de sis anys com a màxim.  
b) Amortització del principal:  
 Les amortitzacions s'efectuaran els dies 31 de març i 30 de setembre de cada any, per semestres vençuts, en la quantia que resulte de dividir el principal de l'operació entre els semestres de vigència del préstec, sense menyscapte del que s'estableix en la lletra següent.  
c) Manca de principal:  
Es fixarà prenent com a base el període necessari per a la posada en marxa de la inversió, o segons el pla de viabilitat de l'empresa per al supòsit de refinançament. En cap cas no podrà excedir de dos anys.  
d) Tipus d'interés:  
El tipus d'interés es revisarà semestralment i no podrà excedir del límit següent: MIBOR de referència més un diferencial màxim d'un punt.  
S'entén per MIBOR de referència la mitjana aritmètica dels tipus mitjans d'interés de dipòsits interbancaris no transferibles en un termini de sis mesos del mercat de diners de Madrid, publicats pel Banc d'Espanya en el Butlletí de la Central d'Anotacions, o en una altra publicació que la puga substituir, corresponent als últims set dies hàbils immediatament anteriors a l'inici de cada període de liquidació, amb l'exclusió per al càlcul de dos dels set valors que s'hagen pres i que es corresponguen amb el major i el menor.  
El valor del tipus de referència es revisarà el primer d'abril i el primer d'octubre de cada any, d'acord amb el que s'ha establert en el paràgraf anterior.  
e) Pagament d'interessos:  
El pagament d'interessos s'efectuarà els dies 31 de març i 30 de setembre de cada any, segons el crèdit viu de l'operació en el dit semestre.  
f) Comissions:  
Les comissions màximes no excediran, en conjunt, del 0,50 per cent del principal de l'operació.  
g) Garantia:  
Les garanties exigibles per a aquestes operacions seran les admeses segons dret, a criteri de l'entitat financera prestadora.  
Per als casos en què un possible beneficiari manque, a criteri de l'entitat financera, de garanties suficients per a accedir als crèdits, la Conselleria ha subscrit un conveni de col·laboració amb la Societat Anònima Estatal de Caució Agrària, a l'objecte de facilitar l'aval corresponent.  
Article vint-i-quatre. Sol·licituds i documentació  
1. Les cooperatives que vulguen acollir-se a aquestes ajudes presentaran les sol·licituds juntament amb la documentació següent:  
a) Certificat d'aprovació per part de l'assemblea general de socis dels comptes anuals corresponents a l'últim exercici tancat, amb expressió consolidada i per seccions, amb certificat d'inscripció en el Registre de Cooperatives de la Conselleria de Treball i Afers Socials.  
b) Informe d'auditoria dels comptes esmentats en la lletra anterior, subjecte a la normativa legal aplicable i, si s'escau, amb el certificat d'inscripció en el mateix registre.  
c) Descripció i valor comptable (valor de cost, amortitzacions acumulades i altres correccions valoratives) dels elements que integren l'immobilitzat de l'entitat, i la seua funcionalitat, per seccions.  
d) El certificat de concessió de l'operació i l'ordre de pagament de la subvenció, que tindrà caràcter irrevocable.  
e) Pla de viabilitat econòmico-financera en el qual s'establiran:  
- Les operacions creditícies que s'hagen de substituir pel nou finançament, per a la qual cosa la cooperativa efectuarà les ordres de compensació corresponents o, si s'escau, de transferència, per a cancel·lar-les.  
- Les necessitats de subscripció i desemborsament previ de determinades aportacions al capital social per part dels socis de les cooperatives, especialment en el cas que les operacions d'endeutament preexistents no es troben al corrent de pagaments.  
2. En el cas que la cooperativa tanque l'exercici a 31 de desembre i, en la data d'acabament del termini per a la presentació de sol·licituds, no s'haja realitzat la sessió d'aprovació de comptes per part de l'assemblea general de socis, es facilitarà la documentació corresponent a l'exercici immediatament anterior, sense menyscapte de la incorporació a l'expedient, com a més tard, el dia primer de juliol, del certificat assenyalat en el punt 1.  
Article vint-i-cinc. Altres informes  
L'ICAV podrà sol·licitar un informe a l'Institut Valencià de Finances quan la cooperativa es trobe inscrita en el Registre Especial de Cooperatives amb Secció de Crèdit de la Comunitat Valenciana, i a la Direcció General d'Ocupació i Cooperació, quan es considere oportú.  
El personal tècnic de l'ICAV, segons les necessitats de servei, podrà prestar a les cooperatives que ho sol·liciten l'assessorament tècnic que aquestes li demanen, fins i tot en l'elaboració del pla de viabilitat esmentat.  
CAPíTOL III  
Ajudes a la contractació de personal executiu i tècnic  
Article vint-i-sis. Objectius i beneficiaris  
La finalitat d'aquestes ajudes és promoure la contractació, per part de les cooperatives, de professionals qualificats, a fi de rendibilitzar-ne la gestió i obtenir una millora directa per a l'agricultor.  
Podran ser beneficiàries de les ajudes que regula aquest capítol les cooperatives agràries amb domicili social en la Comunitat Valenciana.  
Article vint-i-set. Activitats subvencionables  
1. Donarà dret a l'ajuda la contractació de personal qualificat en nous llocs de treball que es creen per a desenvolupar activitats de gerència, direcció d'alguna de les seccions de la cooperativa, cap d'administració o altres de caràcter tècnic.  
2. S'entendrà per personal qualificat el que reunisca les característiques següents:  
- Titulació que acredite la possessió de coneixements suficients per a l'ocupació del lloc.  
- Alguns anys d'experiència en tasques de la mateixa naturalesa.  
- Participació amb aprofitament en els cursos de qualificació organitzats amb aquesta finalitat per l'ICAV o entitats col·laboradores.  
3. No tindran dret a l'ajuda les cooperatives que reben o hagen de rebre ajudes, per la contractació de la mateixa persona, d'un altre organisme públic.  
Article vint-i-vuit. Quantia de les ajudes  
1. Les ajudes per persona contractada seran de la quantia màxima següent i per al mateix lloc de treball:  
Primer any: 900.000 pessetes.  
Segon any: 700.000 pessetes.  
Tercer any: 500.000 pessetes.  
2. En cap cas l'ajuda no podrà ser, en cada any, superior al 50 per cent de la quantitat que s'haja fixat en el contracte més les despeses de Seguretat Social de l'empresa. L'ajuda podrà arribar al 70 per cent dels costos sense tenir en compte les quanties anteriors, si es tracta de cooperatives radicades en zones d'agricultura de muntanya, amb l'informe previ favorable del director de l'ICAV.  
Article vint-i-nou. Duració del contracte  
La retribució i durada de l'ocupació, amb un mínim de tres anys, es fixaran en el contracte. No obstant això, per a l'efecte d'aquesta ordre, si el contracte fora rescindit per una de les parts abans que expire, es podran mantenir les ajudes pendents en el cas que es produïsca una nova contractació per al mateix lloc; en aquest cas, si hi ha variació de la retribució anual en el nou contracte, les ajudes pendents podran ser adequades a la nova situació.  
El personal contractat a l'empara del que es disposa en aquest capítol haurà de ser ocupat, inexcusablement i amb dedicació exclusiva, per part de l'entitat beneficiària, en les funcions i tasques pròpies especificades en el contracte. L'incompliment d'aquest punt podrà ser causa justificada d'extinció de l'ajuda. En el cas d'incompliment greu, l'entitat haurà de tornar les ajudes percebudes.  
Article trenta. Sol·licituds i documentació  
Podran sol·licitar-se ajudes per a les contractacions realitzades durant l'any en curs o l'anterior i es presentaran cada any per a les ajudes que hi corresponguen, acompanyades de la documentació següent:  
a) Una memòria justificativa de la necessitat de la contractació i els objectius que es pretenen assolir. En aquesta memòria figuraran també les condicions de substitució de la persona en cas de rescissió del contracte.  
b) També s'acompanyarà l'original del contracte firmat pel contractat i el representant legal de l'entitat, adequadament visat per la Delegació de Treball o INEM, en què s'especifique:  
- La duració, que com a mínim serà de tres anys.  
- L'import de la remuneració anual convinguda.  
c) Currículum de la persona contractada, acompanyat de la documentació acreditativa.  
Article trenta-un. Justificació  
Per a la percepció de les ajudes, serà necessària la presentació de les corresponents nòmines i els documents acreditatius del pagament a la Seguretat Social.  
CAPíTOL IV  
Disposicions generals  
Article trenta-dos. Procediment  
Les sol·licituds de les ajudes previstes en aquesta ordre aniran acompanyades de la documentació complementària que s'hi indique i amb l'expressió del tipus d'ajuda sol·licitada.  
S'acompanyarà a cada sol·licitud d'ajuda, a més de la documentació específica, la que acredite que l'entitat sol·licitant es troba al corrent de les obligacions tributàries i amb la Seguretat Social, d'acord amb la normativa vigent. Igualment, haurà d'estar al dia amb les obligacions administratives que tinga amb la Generalitat Valenciana.  
Les cooperatives de nova constitució solament hauran d'aportar, com a justificació d'estar al corrent de pagaments a la Hisenda Pública i a la Seguretat Social, l'alta en l'impost d'activitats econòmiques i l'alta de l'empresa en la Seguretat Social (excepte quan per llei estiguen exemptes d'aquestes obligacions), tret de si és per transformació d'una altra entitat o per fusió. En aquest cas presentarà les referents a aquestes.  
A més de la documentació requerida en cada tipus d'ajuda, el director de l'ICAV queda facultat per a sol·licitar, en cada cas, la documentació complementària que estime convenient o inspeccionar in situ l'objecte de la subvenció.  
La documentació requerida, juntament amb la sol·licitud, es presentarà en el Registre General de la Conselleria d'Agricultura, Pesca i Alimentació, o bé s'hi trametrà per qualsevol dels mitjans previstos en la Llei de Règim Jurídic de les Administracions Públiques i del Procediment Administratiu Comú.  
L'ICAV facilitarà impresos formalitzats per a la sol·licitud de les ajudes a les persones que en demanen.  
Article trenta-tres. Termini  
El termini de presentació d'instàncies per a les ajudes recollides en aquesta ordre serà de dos mesos des de la publicació completa en el Diari Oficial de la Generalitat Valenciana.  
Article trenta-quatre. Tramitació  
Si de l'examen de la documentació aportada per l'interessat es comprovara l'absència d'algun document necessari per a la tramitació, es requerirà l'interessat perquè, en un termini de 10 dies, la corregisca, amb l'advertència que, si no ho fa, s'arxivarà l'expedient.  
Article trenta-cinc. Resolució  
Les sol·licituds s'atendran per ordre d'entrada, siga en el Registre General de la Conselleria d'Agricultura, Pesca i Alimentació, siga a través de qualsevol dels mitjans que es preveuen en la Llei de Règim Jurídic de les Administracions Públiques i del Procediment Administratiu Comú.  
El termini màxim per a dictar resolucions serà de quatre mesos des de l'acabament del termini de presentació d'instàncies. Si no es dictara resolució en el dit termini, s'entendrà que la sol·licitud ha estat desestimada, sense perjudici de l'obligació de l'administració de resoldre expressament totes les peticions que es formulen.  
Article trenta-sis. Impugnació  
Contra la resolució del conseller, que posarà fi a la via administrativa, podrà interposar-s'hi un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació o publicació d'aquesta.  
Article trenta-set. Obligacions del beneficiari  
1. Són obligacions del beneficiari de qualsevol de les ajudes:  
a) Realitzar l'activitat o adoptar el comportament que fonamenta la concessió de la subvenció.  
b) Acreditar davant concedent la realització de l'activitat o l'adopció del comportament, i el compliment dels requisits i les condicions que determinen la concessió o el gaudi de l'ajuda.  
c) La submissió a les actuacions de control financer que corresponen a la Intervenció General en relació amb les subvencions i ajudes concedides.  
d) Comunicar a l'entitat concedent l'obtenció de subvencions o ajudes per a la mateixa finalitat procedents de qualsevol administració o ens públic.  
2. Qualsevol alteració de les condicions que s'hagen tingut en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a l'anul·lació de la resolució de concessió.  
3. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenció de la subvenció sense complir les condicions requerides.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
DISPOSICIONS ADDICIONALS  
Primera  
En el supòsit que en alguna de les actuacions previstes en aquesta ordre no s'esgote la dotació pressupostària assignada, per falta de sol·licituds, es podrà transferir la quantitat sobrant a qualsevol altra de les activitats que s'hi regulen.  
Segona  
Les activitats objecte de subvenció d'aquesta ordre han d'estar justificades en la part corresponent a l'anualitat abans de l'1 de desembre de cada any natural.  
DISPOSICIONS FINALS  
Primera  
Queden en suspens les següents ordres de la Conselleria d'Agricultura, Pesca i Alimentació:  
- Ordre de 25 de gener de 1989, d'ajudes al cooperativisme agrari valencià (DOGV núm. 1.013, de 24.02.89).  
- Ordre de 19 de juny de 1990, per la qual s'estableixen ajudes per a estades de treball i aprenentatge a joves que desitgen incorporar-se al sector agrari, tant en territori nacional com en l'estranger (DOGV núm. 1.337, de 02.07.90).  
- Ordre de 18 de febrer de 1991, que modifica l'ordre de 25 de gener de 1989, sobre ajudes al cooperativisme agrari valencià (DOGV núm. 1.495, de 01.03.91).  
- Ordre de 31 de juliol de 1991, per la qual es concedeixen ajudes a les cooperatives de segon grau que realitzen millores en les estructures tècniques i organitzatives per a la comercialització de vins i mostos en els mercats internacionals (DOGV núm. 1.622, de 16.09.91).  
- Ordre de 27 de setembre de 1991, per la qual es concedixen ajudes a les cooperatives de segon grau que organitzen i promocionen la comercialització dels olis de qualitat produïts per les cooperatives associades (DOGV núm. 1.638, de 08.10.91).  
- Ordre de 21 d'abril de 1992, per la qual es regulen les ajudes a les cooperatives de productors de flor tallada i planta ornamental per a desenvolupar i modernitzar el seu sistema de comercialització (DOGV núm. 1.792, de 28.05.92).  
Segona  
Excepcionalment i atenent a raons de notori interés social, econòmic o de força major, es podran tramitar expedients sense subjecció estricta als límits temporals i quantitatius que s'assenyalen en aquesta ordre.  
Tercera  
Aquesta ordre vigeix des de l'endemà de la publicació completa en el Diari Oficial de la Generalitat Valenciana.  
València, 15 de març de 1994  
El conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI